N Á V R H  K O M U N I K É

   Európsky súd pre ľudské práva v Štrasburgu prijal dňa 12. júla 2001 rozsudok vo veci Ľubomír Feldek v. Slovenská republika (sťažnosť č. 29032/95). Súdne konanie v tejto veci pred Európskou komisiou pre ľudské práva a Európskym súdom pre ľudské práva trvalo takmer 6 rokov. Podstata sťažnosti podanej proti Slovenskej republike spočívala v námietke sťažovateľa, že postupom Najvyššieho súdu Slovenskej republiky boli porušené jeho práva podľa článku 9 (sloboda myslenia, svedomia a náboženstva), článku 10 (právo na slobodu prejavu), článku 13 (právo na účinný prostriedok nápravy) a článku 14 (zákaz diskriminácie) Európskeho dohovoru o ochrane ľudských práv a základných slobôd (ďalej len „Dohovor“). Sťažovateľ súčasne požadoval sumu 1. 000 000,- za peňažnú a nepeňažnú ujmu a sumu 701. 000,- Sk za náklady a výdavky právneho zastúpenia.

   Európsky súd pre ľudské práva v rozsudku, prijatom sedemčlennou komorou v pomere hlasov 5 ku 2 rozhodol, že Slovenská republika porušila iba právo sťažovateľa na slobodu prejavu podľa článku 10 Dohovoru a súčasne zaviazal Slovenskú republiku vyplatiť sťažovateľovi v lehote do 3 mesiacov od nadobudnutia právoplatnosti rozsudku odškodnenie za nemajetkovú ujmu vo výške 65.000,- Sk a náhradu trov právneho zastúpenia a výdavkov vo výške 500.000,- Sk. Európsky súd pre ľudské práva v rozsudku upresnil podmienky, za ktorých možno zásah do práva na slobodu prejavu považovať za primeraný. Z tohto dôvodu bude tento rozsudok významným právnym precedensom pre slovenské súdy v konaniach o ochranu osobnosti. 
 
   Rozsudok nadobudne právoplatnosť dňa 13. októbra 2001, t. j. uplynutím 3 mesiacov od prijatia rozsudku a lehota na vyplatenie priznaných náhrad sťažovateľovi uplynie dňa 12. januára 2002.